CELEX: C2007/199/27
Language: el
Date: 2007-08-25 00:00:00
Title: Υπόθεση C-243/07 P: Αναίρεση που άσκησε στις 22 Μαΐου 2007 ο Carsten Brinkmann κατά της αποφάσεως που εξέδωσε το Πρωτοδικείο (πέμπτο τμήμα) στις 22 Μαρτίου 2007 στην υπόθεση T-322/05, Carsten Brinkmann κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ)

25.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 199/17
            
         Αναίρεση που άσκησε στις 22 Μαΐου 2007 ο Carsten Brinkmann κατά της αποφάσεως που εξέδωσε το Πρωτοδικείο (πέμπτο τμήμα) στις 22 Μαρτίου 2007 στην υπόθεση T-322/05, Carsten Brinkmann κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ)
   (Υπόθεση C-243/07 P)
   (2007/C 199/27)
   Γλώσσα διαδικασίας: η γερμανική
   Διάδικοι
   
      Αναιρεσείων: Carsten Brinkmann (εκπρόσωπος: K. van Bebber, δικηγόρος)
   Αντίδικοι κατ' αναίρεση:
   
               1.
            
            
               Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
            
         
               2.
            
            
               Terra Networks, S.A.
            
         Αιτήματα του αναιρεσείοντος
   Ο αναιρεσείων ζητεί από το Δικαστήριο:
   
               —
            
            
               να αναιρέσει την απόφαση του Πρωτοδικείου της 22ας Μαρτίου 2007 στην υπόθεση T-322/05,
            
         
               —
            
            
               να ακυρώσει την απόφαση του Γραφείου Εναρμονίσεως στο πλαίσιο της Εσωτερικής Αγοράς (ΓΕΕΑ) υπ' αριθ. 3646/2004, της 29ης Οκτωβρίου 2004,
            
         
               —
            
            
               να καταδικάσει το ΓΕΕΑ στα έξοδα της διαδικασίας ενώπιον των οργάνων του ΓΕΕΑ καθώς και της διαδικασίας ενώπιον του Πρωτοδικείου και του Δικαστηρίου.
            
         Λόγοι αναιρέσεως και κύρια επιχειρήματα
   Ως λόγο αναιρέσεως της ανωτέρω αποφάσεως του Πρωτοδικείου ο αναιρεσείων προβάλλει την παράβαση των διατάξεων του κανονισμού (ΕΚ) 40/94 του Συμβουλίου, της 20ής Δεκεμβρίου1993, για το κοινοτικό σήμα. Συγκεκριμένα, μεταξύ των σημάτων που αφορά η υπό κρίση υπόθεση δεν υπάρχει, αν πραγματοποιηθεί ορθή αξιολόγηση, κανείς κίνδυνος συγχύσεως, υπό την έννοια του άρθρου 8, παράγραφος 1, στοιχείο β', του κανονισμού.
   Πρώτον, δεν είναι ορθό ότι τα προϊόντα και οι υπηρεσίες που αφορούν αφενός το υπό καταχώριση σήμα και αφετέρου το σήμα της ανακόπτουσας είναι πλήρως ταυτόσημα.
   Δεύτερον, την ενδιαφερόμενη κατηγορία συναλλασσομένων δεν αποτελεί ο μέσος Γερμανός καταναλωτής, αλλά μια κατηγορία ειδικών, και συγκεκριμένα ειδικοί από τον τραπεζικό τομέα, από τον κύκλο των ιδιοκτητών ακινήτων κ.λπ.
   Τρίτον, η διακριτική δύναμη του στοιχείου «terra» στο σήμα της ανακόπτουσας είναι πολύ περιορισμένη. Το Πρωτοδικείο αγνόησε πλήρως αυτό το αποφασιστικής σημασίας στοιχείο: δεν εξέτασε τον διακριτικό χαρακτήρα του σήματος της ανακόπτουσας. Αυτό όμως είναι πολύ σημαντικό, διότι, αν η διακριτική δύναμη του προγενέστερου σήματος είναι πολύ μικρή, ενδέχεται να μη γίνει δεκτό ότι υπάρχει κίνδυνος συγχύσεως, μολονότι κανονικά θα έπρεπε να γίνει δεκτό ότι υπάρχει. Όσο μικρότερη είναι η διακριτική δύναμη ενός σημείου, τόσο μικρότερη είναι και η έκταση προστασίας του σήματος. Όταν πρόκειται για σήματα με περιορισμένο διακριτικό χαρακτήρα, μπορεί να μην υπάρχει κίνδυνος συγχύσεως υπό νομική έννοια, ακόμη και αν υπάρχει στην πραγματικότητα το (πιθανότατο μάλιστα) ενδεχόμενο συγχύσεως.
   Τέλος, τέταρτον, όσον αφορά την ομοιότητα των σημείων, το κριτήριο είναι η οπτική, ακουστική και εννοιολογική ομοιότητά τους, οπότε σημασία έχει μεν η συνολική εντύπωση που δημιουργείται, αλλά πρέπει να εξετάζονται τα στοιχεία που προσδίδουν στο σήμα τον διακριτικό του χαρακτήρα καθώς και τα κυρίαρχα στοιχεία. Το σήμα της ανακόπτουσας είναι ένα εικονιστικό σήμα, το οποίο συνίσταται στη λέξη «terra» και σε ένα εικονιστικό στοιχείο, το οποίο έχει το ίδιο περίπου μέγεθος με το λεκτικό στοιχείο «terra». Επειδή ακριβώς το σήμα του αναιρεσείοντος δεν περιλαμβάνει κανένα εικονιστικό στοιχείο, είναι σαφείς οι διαφορές που προκύπτουν από μια συνολική σύγκριση των δύο σημάτων. Ακόμη όμως και αν γίνει δεκτό ότι το λεκτικό στοιχείο «terra» αποτελεί το βασικό στοιχείο του σήματος της ανακόπτουσας, δεν υπάρχει ομοιότητα από την άποψη του δικαίου περί σημάτων. Επισημαίνεται ότι στην τεχνητή λέξη «Terranus» εμπεριέχεται μεν πλήρως ο συνήθως κατανοητός στις συναλλαγές όρος «Terra», αλλά το σημείο «terra» παύει να έχει, εντός του μεταγενέστερου σήματος, αυτοτελή θέση που να προσδίδει ορισμένο διακριτικό χαρακτήρα. Εξάλλου, οι συναλλασσόμενοι είναι συνηθισμένοι στο ότι ορισμένες έννοιες που προέρχονται γλωσσικά από ορισμένη ρίζα ενδέχεται να αποκτούν, σε περίπτωση παραλλαγής τους, τελείως διαφορετική σημασία και, επομένως, δεν μπορούν πλέον να συσχετιστούν με την αρχική έννοια.